《叹息行赠别胡思齐》
元代·刘崧

叹息复叹息，志士恒苦辛。
少日不得意，暮年愧其身。
前有尊酒清且旨，酌酒奉君君莫止。
人生最乐在相知，莫徇虚名轻跅弛。
沛中屠贩还封侯，扬雄草《玄》空白头。
浮云不尽万里意，白日长悬千古愁。
南山之阴多洞府，十年不归叹修阻。
绿萝芳草澹风烟，君独胡为在尘土。
五云馆前花满津，紫骝蹀躞骄青春。
春时禽鸟各自适，燕子低回还附人。
江风萧萧吹水急，江寺钟残野鸟集。
口中吟咏眼看山，细雨苍茫愁独立。
邓溪漉漉秋水泥，见尔令我欢相携。
酒酣燕坐石盘岭，明月正在松林西。
近闻烟尘起闽广，官军驱驰日南上。
郡邑无人豹虎行，道路萧条竟安往。
我思旧游湖水东，昔者登临今不同。
常年九月章浦净，吴霜夜落青芙蓉。
芙蓉花开日欲暮，美人娟娟隔烟雾。
一段愁心化彩云，至今飞绕河桥树。
今夕果何夕，别君还忆君。
古来贤达常坎坷，慎尔出处超其群。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。